บช.น.แนะประชาชนหลีกเลี่ยงเส้นทาง การชุมนุมจัดกิจกรรม "คาร์ม๊อบ" วันที่ 10 กรกฎาคมนี้ คาดหลายเส้นทางได้รับผลกระทบ
พลตำรวจตรีจิรสันต์ แก้วแสงเอก รองผู้บัญชาการตำรวจนครบาล เปิดเผยว่า จากที่มีการนัดรวมตัวบริเวณอนุสาวรีย์ประชาธิปไตย ตั้งแต่เวลา 13.00 น. ในวันที่ 10 กรกฎาคมนี้ เพื่อทำกิจกรรมคาร์ม็อบ ไปยังพรรคการเมืองต่าง ๆ จนถึงแยกราชประสงค์ โดยมีเส้นทางที่อาจได้รับผลกระทบ ตั้งแต่แยกอรุณอัมรินทร์ สะพานสมเด็จพระปิ่นเกล้า ถนนราชดำเนินกลาง อนุสาวรีย์ประชาธิปไตย แยกผ่านฟ้า ถนนหลานหลวง ถนนพระราม 6 ถึงพรรคประชาธิปัตย์ ถนนกำแพงเพชร ไปจนถึงพรรคภูมิใจไทย ถนนพหลโยธิน ถนนรัชดาฯ ถึงพรรคพลังประชารัฐ และพรรครวมพลังประชาชาติไทย ถนนอโศกมนตรี เลี้ยวขวา ถนนสุขุมวิท ถนนเพลินจิต ถึงแยกราชประสงค์        ทั้งนี้ ประชาชนสามารถหลีกเลี่ยงไปใช้เส้นทางหลัก และทางด่วนทางพิเศษ ที่อยู่ใกล้เคียงกับเส้นทางดังกล่าว จะเป็นการสะดวกกว่า โดย กองบัญชาการตำรวจนครบาล ได้จัดเตรียมกำลังตำรวจจราจร คอยอำนวยความสะดวกด้านการจราจรให้แก่ผู้ใช้รถใช้ถนนในภาพรวม เพื่อให้ประชาชนได้รับ ผลกระทบน้อยที่สุด หากต้องการทราบข้อมูลสภาพการจราจร และสอบถามข้อมูลเส้นทางเพิ่มเติม สามารถสอบถามได้ ที่ ศูนย์ควบคุมและสั่งการจราจร (บก.02) หมายเลขโทรศัพท์ 1197 ได้ตลอด 24 ชั่วโมง หรือทางเว็บไซต์ WW.TRAFFICPOLICE.GO.TH และสามารถดาวน์โหลดแผนที่จราจร เพื่อหลีกเลี่ยงเส้นทางได้ที่ Facebook 1197 และ Line Official ชื่อ “Police Traffic News”